謙上人清湍亭
作者：呂本中
朝代：宋

paragraphs: 道人結庵殊未就，先起小亭山左右。
不將溪水濯塵埃，且以清湍爲客壽。
雲烟映靄作春濃，草木堅枯辨秋瘦。
客來相對兩無語，豈有浮辭問時候。
一生行脚如夢覺，天意似于君獨厚。
我今留滯未得往，想像此亭如故舊。
再三伸紙誦清詩，已勝開尊飲醇酎。
簞瓢可樂不淡薄，蘭菊重生足滋茂。
他時有暇更分題，此游未落諸公後。